[pic] | ΕΥΡΩΠΑΪΚΗ ΕΠΙΤΡΟΠΗ |

Βρυξέλλες, 2.12.2010

COM(2010) 712 τελικό

ΑΝΑΚΟΙΝΩΣΗ ΤΗΣ ΕΠΙΤΡΟΠΗΣ ΣΤΟ ΕΥΡΩΠΑΪΚΟ ΚΟΙΝΟΒΟΥΛΙΟ, ΤΟ ΣΥΜΒΟΥΛΙΟ, ΤΗΝ ΕΥΡΩΠΑΪΚΗ ΟΙΚΟΝΟΜΙΚΗ ΚΑΙ ΚΟΙΝΩΝΙΚΗ ΕΠΙΤΡΟΠΗ ΚΑΙ ΤΗΝ ΕΠΙΤΡΟΠΗ ΤΩΝ ΠΕΡΙΦΕΡΕΙΩΝ

Αξιοποιώντας τα οφέλη της ηλεκτρονικής τιμολόγησης για την Ευρώπη

ΑΝΑΚΟΙΝΩΣΗ ΤΗΣ ΕΠΙΤΡΟΠΗΣ ΣΤΟ ΕΥΡΩΠΑΪΚΟ ΚΟΙΝΟΒΟΥΛΙΟ, ΤΟ ΣΥΜΒΟΥΛΙΟ, ΤΗΝ ΕΥΡΩΠΑΪΚΗ ΟΙΚΟΝΟΜΙΚΗ ΚΑΙ ΚΟΙΝΩΝΙΚΗ ΕΠΙΤΡΟΠΗ ΚΑΙ ΤΗΝ ΕΠΙΤΡΟΠΗ ΤΩΝ ΠΕΡΙΦΕΡΕΙΩΝ

Αξιοποιώντας τα οφέλη της ηλεκτρονικής τιμολόγησης για την Ευρώπη

Εισαγωγή

Η στρατηγική Ευρώπη 2020[1] προσφέρει το όραμα μιας εξόχως ανταγωνιστικής ευρωπαϊκής κοινωνικής οικονομίας της αγοράς για τον 21ο αιώνα, ενώ συγχρόνως τονίζει ότι έχει ζωτική σημασία να αξιοποιηθούν όλα τα οικονομικά και κοινωνικά οφέλη της ψηφιακής κοινωνίας. Για τον σκοπό αυτό, η ηλεκτρονική τιμολόγηση αποτελεί μέρος της εμβληματικής πρωτοβουλίας της Ευρωπαϊκής Επιτροπής Ψηφιακό θεματολόγιο για την Ευρώπη [2] η οποία αποδίδει πρωτεύοντα ρόλο στην επίτευξη της ενιαίας ψηφιακής αγοράς και ζητά την άρση των κανονιστικών και τεχνικών φραγμών που εμποδίζουν τη μαζική υιοθέτηση της ηλεκτρονικής τιμολόγησης.

Είναι εις βάρος τόσο των καταναλωτών όσο και των επιχειρήσεων, το γεγονός ότι οι υφιστάμενοι κανόνες που διέπουν την ηλεκτρονική τιμολόγηση στην Ευρώπη εξακολουθούν να είναι κατακερματισμένοι σε επίπεδο χωρών και το δυναμικό της ηλεκτρονικής τιμολόγησης παραμένει στο μεγαλύτερο μέρος του ανεκμετάλλευτο. Επιπροσθέτως, η ανταλλαγή ηλεκτρονικών τιμολογίων είναι ακόμη υπερβολικά πολύπλοκη και δαπανηρή, ιδίως για τις ΜΜΕ. Ενώ το 42 % των μεγάλων επιχειρήσεων αναφέρουν ότι δέχονται ή αποστέλλουν ηλεκτρονικά τιμολόγια, το ποσοστό υιοθέτησης της ηλεκτρονικής τιμολόγησης μεταξύ των ΜΜΕ παραμένει χαμηλό (22 %)[3]. Κατά συνέπεια, η μέση διείσδυση της ηλεκτρονικής τιμολόγησης στην αγορά της Ευρώπης είναι χαμηλή και εκτιμάται επί του παρόντος σε περίπου 5 % του συνόλου των τιμολογίων που ανταλλάσσονται σε ετήσια βάση[4] μεταξύ επιχειρήσεων.

Αυτό σημαίνει ότι υπάρχουν σημαντικές ευκαιρίες βελτίωσης. Η μαζική υιοθέτηση της ηλεκτρονικής τιμολόγησης εντός της ΕΕ θα συνεπαγόταν σημαντικά οικονομικά οφέλη και εκτιμάται ότι η μετάβαση από τα τιμολόγια σε χαρτί σε ηλεκτρονικά τιμολόγια θα οδηγήσει σε εξοικονομήσεις κόστους περίπου 240 δισεκατ. EUR εντός περιόδου έξι ετών[5]. Επιπλέον, λόγω της στενής συσχέτισης μεταξύ των διαδικασιών τιμολόγησης και πληρωμής, η δημιουργία του ενιαίου χώρου πληρωμών σε ευρώ (SEPA) μπορεί να χρησιμεύσει ως «εφαλτήριο» για διαλειτουργικά ευρωπαϊκά συστήματα ηλεκτρονικής τιμολόγησης.

Στόχος της Επιτροπής είναι η ηλεκτρονική τιμολόγηση να καταστεί η κυρίαρχη μέθοδος τιμολόγησης στην Ευρώπη μέχρι το 2020. Η Επιτροπή είναι αποφασισμένη να εργαστεί σε στενή συνεργασία με τα κράτη μέλη και όλους τους άλλους ενδιαφερόμενους φορείς που πρέπει να διαδραματίσουν το ρόλο τους για την επίτευξη αυτού του στόχου και τη δημιουργία του κατάλληλου περιβάλλοντος για τη διάδοση της ηλεκτρονικής τιμολόγησης σε ευρεία κλίμακα.

Κατά συνέπεια, στην παρούσα ανακοίνωση εξετάζονται οι ακόλουθες προτεραιότητες:

- διασφάλιση ασφάλειας του δικαίου και σαφούς τεχνικού περιβάλλοντος για την ηλεκτρονική τιμολόγηση ώστε να διευκολυνθεί η μαζική υιοθέτησή της

- ενθάρρυνση και προώθηση της ανάπτυξης ανοικτών και διαλειτουργικών λύσεων ηλεκτρονικής τιμολόγησης με βάση κοινά πρότυπα, με ιδιαίτερη προσοχή στις ανάγκες των ΜΜΕ

- ενίσχυση της χρήσης ηλεκτρονικής τιμολόγησης με τη συγκρότηση οργανωτικών διαρθρώσεων, όπως τα εθνικά φόρουμ ηλεκτρονικής τιμολόγησης και το ευρωπαϊκό πολυμερές φόρουμ για την ηλεκτρονική τιμολόγηση.

Οφέλη της ηλεκτρονικής τιμολόγησης

Σε αντίθεση με τα τιμολόγια σε χαρτί, τα ηλεκτρονικά τιμολόγια παρέχουν όλα τα πληροφοριακά στοιχεία σε ψηφιακή μορφή. Τα ηλεκτρονικά τιμολόγια έχουν σημαντικά πλεονεκτήματα σε σχέση με τα τιμολόγια σε χαρτί. Επιτρέπουν τη συντόμευση των προθεσμιών πληρωμής, μειώνουν τα σφάλματα, τα έξοδα εκτύπωσης και ταχυδρόμησης και το σημαντικότερο, επιτρέπουν την πλήρως ολοκληρωμένη διεκπεραίωση Συνεπώς. ένα ιδιαίτερο χαρακτηριστικό της ηλεκτρονικής τιμολόγησης είναι οι δυνατότητες αυτοματισμού που προσφέρει, ιδίως εάν το τιμολόγιο αποστέλλεται σε δομημένο μορφότυπο: τα ηλεκτρονικά τιμολόγια μπορούν να εκδίδονται και να διαβιβάζονται αυτόματα και απευθείας από τα συστήματα αλυσίδων χρηματοτεχνικής μέριμνας του εκδότη ή του παρόχου της υπηρεσίας σε εκείνα του αποδέκτη. Στο μεγαλύτερο μέρος τους, τα οικονομικά πλεονεκτήματα δεν απορρέουν από την εξοικονόμηση κόστους εκτύπωσης και ταχυδρόμησης, αλλά από την πλήρη διαδικασία αυτοματισμού και ολοκλήρωσης μεταξύ των συναλλασσομένων μερών από την εντολή έως την πληρωμή.

Επιπλέον, η εφαρμογή ίσων κανόνων ΦΠΑ στα ηλεκτρονικά τιμολόγια και στα τιμολόγια σε χαρτί, αναμένεται να μειώσει τις διοικητικές επιβαρύνσεις για τις επιχειρήσεις σε ποσό που μπορεί να φθάνει μέχρι και σε 18 δισεκατ. EUR σε μεσοπρόθεσμο πλαίσιο, όπως επισημάνθηκε από την ομάδα υψηλού επιπέδου για τη μείωση του διοικητικού φόρτου[6].

Τα οφέλη της ηλεκτρονικής τιμολόγησης αναμένεται επίσης να διευκολύνουν τους καταναλωτές, ιδίως όσον αφορά την ευκολία που προσφέρουν τα ηλεκτρονικά τιμολόγια σε σχέση με τα τιμολόγια σε χαρτί. Ωστόσο, θα πρέπει να διασφαλιστεί ότι δεν θα περιθωριοποιηθούν οι καταναλωτές με περιορισμένη ή καμία πρόσβαση στο Διαδίκτυο και ότι θα πρέπει πάντοτε να παρέχεται η δυνατότητα στους καταναλωτές να ζητούν τιμολόγια σε χαρτί. Επιπροσθέτως, και σύμφωνα με τον Χάρτη Θεμελιωδών Δικαιωμάτων της ΕΕ, η ηλεκτρονική τιμολόγηση πρέπει να σέβεται τους κανόνες για την προστασία των προσωπικών δεδομένων και το δικαίωμα προστασίας της ιδιωτικής ζωής.

Τέλος, τα περιβαλλοντικά οφέλη της ηλεκτρονικής τιμολόγησης λόγω της μείωσης της κατανάλωσης χαρτιού και του κόστους ενέργειας για τη μεταφορά είναι επίσης σημαντικά, καθώς συνεπάγονται εξοικονομήσεις άνθρακα που θα αντιστοιχούσαν σε μείωση των εκπομπών CO2 κατά ένα εκατομμύριο τόνους ετησίως[7] για την ΕΕ.

Συμμετοχή ενδιαφερομένων μερών

Ανταποκρινόμενη στις ανάγκες της αγοράς και στα αιτήματα που διατυπώθηκαν από ενδιαφερόμενους φορείς, η Ευρωπαϊκή Επιτροπή συγκρότησε ομάδα εμπειρογνωμόνων για την ηλεκτρονική τιμολόγηση στην οποία ανατέθηκε να διερευνήσει τους φραγμούς που εμποδίζουν την ταχύτερη ανάπτυξη της ηλεκτρονικής τιμολόγησης εντός της ΕΕ. Στα τέλη του 2009, η ομάδα εμπειρογνωμόνων δημοσίευσε την τελική της έκθεση, περιλαμβανομένης πρότασης για ένα Ευρωπαϊκό Πλαίσιο Ηλεκτρονικής Τιμολόγησης (European Electronic Invoicing framework - ΕΕΙ)[8].

Οι κυριότερες συστάσεις της ομάδας μπορούν να συνοψιστούν ως εξής:

- Κατά κύριο λόγο αντιμετώπιση των αναγκών των ΜΜΕ, εστιάζοντας σε ένα αριθμό συγκεκριμένων επιχειρηματικών αναγκών.

- Εναρμόνιση και αποσαφήνιση του νομικού πλαισίου και του πλαισίου στον τομέα του ΦΠΑ σε όλη την ΕΕ με βάση την αρχή της ισότιμης μεταχείρισης των τιμολογίων σε χαρτί και των ηλεκτρονικών τιμολογίων, με τη βοήθεια ενός κώδικα ορθών πρακτικών που επεξεργάστηκε η ομάδα εμπειρογνωμόνων.

- Δημιουργία ενός «οικοσυστήματος» ηλεκτρονικής τιμολόγησης που εξασφαλίζει τη μέγιστη διαλειτουργικότητα και εμβέλεια.

- Υιοθέτηση από όλους τους φορείς τόσο στον ιδιωτικό όσο και στον δημόσιο τομέα κοινού υποδείγματος τυποποιημένων πληροφοριακών στοιχείων για τα τιμολόγια– του διεπαγγελματικού τιμολογίου «UN/CEFACT Cross-Industry Invoice (CII) v.2».

- Τη θέσπιση μιας οργανωτικής διαδικασίας για την εφαρμογή του πλαισίου EEI σε επίπεδο κρατών μελών και ΕΕ.

Η έκθεση αποτέλεσε αντικείμενο δημόσιας διαβούλευσης[9] που έδωσε τη δυνατότητα σε όλα τα ενδιαφερόμενα μέρη να διατυπώσουν τις παρατηρήσεις τους σχετικά με τις προτεινόμενες συστάσεις. Οι ενδιαφερόμενοι που απάντησαν συμφώνησαν, στο μεγαλύτερο μέρος τους, με τα βασικά μηνύματα, τις συστάσεις και τα πορίσματα της έκθεσης.

Η διαδικασία διαβούλευσης των ενδιαφερομένων μερών ολοκληρώθηκε με σημαντική διάλεξη με θέμα την ηλεκτρονική τιμολόγηση στην Ευρώπη[10] που πραγματοποιήθηκε υπό την αιγίδα της ισπανικής προεδρίας του Συμβουλίου της 27ης και της 28ης Απριλίου 2010 στη Μαδρίτη. Στο πλαίσιο της διάλεξης εγκρίθηκαν επίσης οι συστάσεις της ομάδας εμπειρογνωμόνων, της οποίας οι προτάσεις έγιναν συνολικά δεκτές.

Το τοπίο της ηλεκτρονικής τιμολογησης στην Ευρωπαϊκή Ένωση

Ποσοστό υιοθέτησης των ηλεκτρονικών τιμολογίων

Μέχρι σήμερα, τα ποσοστά υιοθέτησης ηλεκτρονικών τιμολογίων είναι σχετικά χαμηλά και διαφέρουν πολύ από το ένα κράτος μέλος στο άλλο. Ενώ το 23 % των επιχειρήσεων αναφέρει ότι δέχεται ή αποστέλλει ηλεκτρονικά τιμολόγια[11] (από 8 % έως 41 % στην ΕΕ27), ο αριθμός των ανταλλασσόμενων ηλεκτρονικών τιμολογίων με δομημένο μορφότυπο εξακολουθεί να παραμένει χαμηλός, ιδίως μεταξύ των ΜΜΕ..

Από πλευράς προσφοράς, η αγορά ηλεκτρονικής τιμολόγησης παρουσιάζει μεγάλο βαθμό κατάτμησης. Άνω των 400 φορέων παροχής υπηρεσιών ηλεκτρονικής τιμολόγησης δραστηριοποιούνται κυρίως στην ΕΕ σε εγχώριο επίπεδο, παρέχοντας ένα ευρύ φάσμα επιχειρηματικών μοντέλων ηλεκτρονικής τιμολόγησης.

Σε ορισμένα κράτη μέλη[12], έχουν αναληφθεί ή αναλαμβάνονται πρωτοβουλίες από τον δημόσιο τομέα, για να καταστεί υποχρεωτική η ηλεκτρονική τιμολόγηση για τις δημόσιες συμβάσεις προμηθειών. Αυτά τα σχέδια έχουν αποφασιστική σημασία για την επιτάχυνση της διείσδυσης της ηλεκτρονικής τιμολόγησης στην αγορά. Σε ευρωπαϊκό επίπεδο, η Επιτροπή έχει δρομολογήσει το σχέδιο PEPPOL[13] (Pan-European Public Procurement On-line - πανευρωπαϊκές επιγραμμικές δημόσιες συμβάσεις) στόχος του οποίου είναι να καταστήσει δυνατή την ηλεκτρονική επικοινωνία μεταξύ επιχειρήσεων (περιλαμβανομένων των ΜΜΕ) και κρατικών φορέων σε όλη την ΕΕ για όλες τις διαδικασίες δημοσίων προμηθειών, περιλαμβανομένης της ανταλλαγής τιμολογίων. Η διαλειτουργική λύση ηλεκτρονικής τιμολόγησης που αναπτύχθηκε θα μπορούσε να επαναχρησιμοποιηθεί και σε τομείς εκτός των δημοσίων προμηθειών σε διεπιχειρησιακό πλαίσιο.

Η ηλεκτρονική τιμολόγηση στον ενιαίο χώρο πληρωμών σε ευρώ (SEPA[14])

Τα τιμολόγια αντιπροσωπεύουν ένα μόνο βήμα στη συνολική αλυσίδα χρηματοτεχνικής μέριμνας από την αγορά έως την πληρωμή. Ειδικότερα, λόγω της στενής συσχέτισης μεταξύ των τιμολογίων και των πληρωμών, είναι σημαντικό να ενταχθεί η ηλεκτρονική τιμολόγηση στο ευρύτερο πλαίσιο της ολοκληρωμένης αγοράς ηλεκτρονικών πληρωμών. Η δημιουργία ενός ενιαίου ολοκληρωμένου χώρου πληρωμών σε ευρώ, η οποία εξαρχής υποστηρίχθηκε δυναμικά από την Επιτροπή, διευκολύνει τη συσχέτιση των διαδικασιών τιμολόγησης και πληρωμής.

Ενώ ο SEPA και η ηλεκτρονική τιμολόγηση είναι διαφορετικά σχέδια, έχουν ωστόσο εκατέρωθεν επωφελή αποτελέσματα. Ο SEPA θα μπορούσε να αποτελέσει εφαλτήριο για την επιτυχία της πρωτοβουλίας της ηλεκτρονικής τιμολόγησης με την προώθηση της ολοκλήρωσης των διαδικασιών στην συνολική αλυσίδα χρηματοτεχνικής μέριμνας και η μαζική υιοθέτηση της ηλεκτρονικής τιμολόγησης θα μπορούσε να αποβεί επωφελής για τη μετάβαση προς τον SEPA λόγω της στενής συσχέτισης μεταξύ των τιμολογίων και των πληρωμών .

Σκοπός του SEPA είναι η αυτοματοποιημένη επεξεργασία των πληρωμών από το ένα άκρο στο άλλο. Με αυτόν τον τρόπο εξαλείφεται η ανάγκη ανθρώπινης παρέμβασης, πράγμα που προσφέρει σημαντικά οικονομικά οφέλη. Συνεπώς, ένα πρότυπο ηλεκτρονικού τιμολογίου θα πρέπει να είναι συνεπές με το πρότυπο μηνυμάτων χρηματοπιστωτικών υπηρεσιών ISO 20022, το οποίο χρησιμοποιείται στο πλαίσιο του SEPA.

Το σημερινό νομικό και τεχνικό περιβάλλον όσον αφορά τα ηλεκτρονικά τιμολόγια και οι πιθανές επιβαρύνσεις για την υιοθέτησή τους

Νομικές πτυχές

ΦΠΑ και κανόνες ηλεκτρονικής τιμολόγησης

Λόγω των επιλογών που έχουν στη διάθεσή τους τα κράτη μέλη, οι νομοθετικές διατάξεις που ισχύουν σήμερα για τον ΦΠΑ όσον αφορά την ηλεκτρονική τιμολόγηση εντός της ΕΕ έχουν οδηγήσει σε μια σειρά απαιτήσεων χωρίς συνοχή μεταξύ τους. Αυτό περιπλέκει την κατάσταση για τα συναλλασσόμενα μέρη που επιθυμούν να κάνουν χρήση λύσεων ηλεκτρονικής τιμολόγησης, ιδίως για επιχειρήσεις που ασκούν δραστηριότητες σε διασυνοριακό επίπεδο.

Ωστόσο, στις 13 Ιουλίου 2010, το Συμβούλιο εξέδωσε την οδηγία 2010/45/ΕΕ για την τροποποίηση της οδηγίας 2006/112/ΕΚ σχετικά με το κοινό σύστημα φόρου προστιθέμενης αξίας όσον αφορά τους κανόνες τιμολόγησης[15]. Η οδηγία αυτή, η οποία θα μεταφερθεί στις εθνικές νομοθεσίες έως την 1η Ιανουαρίου 2013, θεσπίζει νέους κανόνες για τον ΦΠΑ όσον αφορά την ηλεκτρονική τιμολόγηση και καταργεί τους φραγμούς για την χρησιμοποίηση της ηλεκτρονικής τιμολόγησης εξασφαλίζοντας ίση μεταχείριση μεταξύ των τιμολογίων σε χαρτί και των ηλεκτρονικών τιμολογίων, ενώ συγχρόνως απαιτεί να μην επιβάλλονται πρόσθετες υποχρεώσεις στα τιμολόγια σε χαρτί. Σύμφωνα με το νέο άρθρο 233 της οδηγίας, οι επιχειρήσεις είναι ελεύθερες να αποστέλλουν και να δέχονται ηλεκτρονικά τιμολόγια με την προϋπόθεση ότι πραγματοποιούν «επιχειρηματικούς ελέγχους οι οποίοι δημιουργούν μια αξιόπιστη διαδρομή ελέγχου μεταξύ τιμολογίου και παράδοσης αγαθών ή παροχής υπηρεσιών» με τον ίδιο τρόπο όπως συμβαίνει επί του παρόντος με τα τιμολόγια σε χαρτί.

Άλλες νομικές πτυχές

Εκτός από τη νομοθεσία για τον ΦΠΑ, διατάξεις για την ηλεκτρονική τιμολόγηση περιλαμβάνονται σε πληθώρα διαφορετικών νομικών απαιτήσεων που καλύπτουν κανόνες στον τομέα της λογιστικής, του ελέγχου λογαριασμών, της προστασίας δεδομένων προσωπικού χαρακτήρα, της αρχειοθέτησης και των τελωνείων. Ενώ ο ΦΠΑ θεωρείται εν γένει ως το σημαντικότερο εμπόδιο, θα πρέπει να εξεταστεί εάν και οι άλλοι νομικοί κανόνες δημιουργούν πρόσθετους φραγμούς στη χρησιμοποίηση της ηλεκτρονικής τιμολόγησης εντός της EΕ.

Ορισμένες λύσεις ηλεκτρονικής τιμολόγησης κάνουν χρήση ηλεκτρονικών υπογραφών. Ωστόσο, η ποικιλία των νομικών απαιτήσεων στα διάφορα κράτη μέλη για τις ηλεκτρονικές υπογραφές οδήγησαν σε διασυνοριακά προβλήματα διαλειτουργικότητας τα οποία έχουν συμβάλει στην επιβράδυνση της χρησιμοποίησης διασυνοριακών λύσεων ηλεκτρονικής τιμολόγησης στο μέτρο που κάνουν χρήση των ηλεκτρονικών υπογραφών. Παρά τα θετικά αποτελέσματα των υφιστάμενων νομικών διατάξεων για τη χρήση ηλεκτρονικών υπογραφών και τις πολιτικές δεσμεύσεις που αναλήφθηκαν από τα κράτη μέλη και την Επιτροπή, απαιτείται μια πιο συντονισμένη και συνολική προσέγγιση για να διευκολυνθεί η διασυνοριακή διαλειτουργικότητα των ηλεκτρονικών υπογραφών σε όλη την ΕΕ. Για τον σκοπό αυτόν, στο πλαίσιο του ψηφιακού θεματολογίου, η Επιτροπή πρότεινε να αναθεωρήσει την ισχύουσα οδηγία 1999/93/Ε [16] για τις ηλεκτρονικές υπογραφές.

Διαλειτουργικότητα και εμβέλεια

Η διαλειτουργικότητα των λύσεων ηλεκτρονικής τιμολόγησης παρέχει στα συναλλασσόμενα μέρη τη δυνατότητα να ανταλλάσσουν στην πράξη ηλεκτρονικά τιμολόγια μέσα από διαφορετικές τεχνολογίες και διαφορετικά οργανωτικά όρια, με βάση κοινές νομικές υποχρεώσεις, επιχειρηματικές διαδικασίες και τεχνικά πρότυπα.

Η έλλειψη διαλειτουργικότητας μεταξύ των διαφόρων επιχειρηματικών μοντέλων και λύσεων συνεπάγεται τον κίνδυνο οι επιχειρήσεις, και ιδιαίτερα οι ΜΜΕ, να πρέπει να επενδύσουν σε πληθώρα συστημάτων και λύσεων για να ανταλλάσσουν ηλεκτρονικά τιμολόγια. Αυτή η κατάσταση οδηγεί σε περιττές δαπάνες και εμποδίζει περαιτέρω τη μαζική υιοθέτηση της ηλεκτρονικής τιμολόγησης. Με την βοήθεια διαλειτουργικών λύσεων ηλεκτρονικής τιμολόγησης, θα είναι δυνατό να δημιουργηθεί συν τω χρόνω ένας αριθμός διασυνδεόμενων και διαλειτουργικών δικτύων μέσω των οποίων θα είναι δυνατή η πρόσβαση στον μέγιστο αριθμό συναλλασσομένων μερών.

Πρότυπα

Στο σημερινό περιβάλλον, δεν υπάρχει ένα παγκοσμίως χρησιμοποιούμενο πρότυπο για την ηλεκτρονική τιμολόγηση. Η ποικιλία των απαιτήσεων δεδομένων και χρήσης, και οι πολύ διαφορετικές προσεγγίσεις για την εφαρμογή τους, έχουν οδηγήσει σε κατακερματισμό της αγοράς.

Κανένας από τους υφιστάμενους μορφότυπους δεν έχει κατορθώσει να επικρατήσει. Η ηλεκτρονική ανταλλαγή δεδομένων (Electronic Data Interchange - EDI[17]) που εξακολουθεί να χρησιμοποιείται από πολλές πολυεθνικές εταιρείες, συχνά δεν είναι πρακτική για το μεγαλύτερο μέρος των ΜΜΕ. Ομοίως, κλειστοί μορφότυποι χρησιμοποιούνται μόνο από μια πολυεθνική εταιρεία και τους προμηθευτές της. Κατά συνέπεια, οι φορείς της αγοράς, όπως οι επιχειρήσεις, οι εταιρείες λογισμικού και οι πάροχοι χρηματοπιστωτικών υπηρεσιών είναι σήμερα υποχρεωμένοι να χρησιμοποιούν πολλούς διαφορετικούς μορφότυπους, πράγμα που απαιτεί επαχθείς διαδικασίες καταγραφής και μετατροπής για δεδομένα που εκφράζονται με διαφορετικά είδη συντακτικού.

Αρκετοί διεθνείς και ευρωπαϊκοί οργανισμοί τυποποίησης εργάζονται σήμερα για την τυποποίηση της ηλεκτρονικής τιμολόγησης. Σε διεθνές επίπεδο, το κέντρο των Ηνωμένων Εθνών για τη διευκόλυνση του εμπορίου και των ηλεκτρονικών συναλλαγών (United Nations Centre for Trade Facilitation and Electronic Business - UN/CEFACT) έχει αναπτύξει και υποστηρίζει το πρότυπο διεπαγγελματικό τιμολόγιο και υπόδειγμα πληροφοριακών στοιχείων (Cross-Industry Invoice - CII), και έχει συνεργαστεί με τον Οργανισμό για την Προώθηση των Δομημένων Συστημάτων Πληροφοριών (OASIS), για την επίτευξη σύγκλισης μεταξύ του τιμολογίου της διεθνούς επιχειρηματικής γλώσσας (Universal Business Language - UBL) και του προτύπου CII. Επιπλέον, το UN/CEFACT συνεργάζεται με τον Διεθνή Οργανισμό Τυποποίησης (International Organisation for Standardisation - ISO) για την ενσωμάτωση του υποδείγματος πληροφοριακών στοιχείων CII στο πρότυπο μηνύματος τιμολογίου (Invoice message) ISO 20022. Σε ευρωπαϊκό επίπεδο, η Ευρωπαϊκή Επιτροπή Τυποποίησης (CEN) πραγματοποιεί μια σειρά εργαστηρίων για συγκεκριμένα θέματα εφαρμογής της ηλεκτρονικής τιμολόγησης[18].

Μια στρατηγική για την προώθηση της χρησιμοποίησης της ηλεκτρονικής τιμολόγησης

Βασικές προτεραιότητες για την προώθηση της ηλεκτρονικής τιμολόγησης εντός της ΕΕ

Με βάση τις συστάσεις της ομάδας εμπειρογνωμόνων και τα συμπεράσματα της δημόσιας διαβούλευσης, η Επιτροπή προτείνει τη στήριξη της μαζικής υιοθέτησης της ηλεκτρονικής τιμολόγησης εστιάζοντας στις ακόλουθες τέσσερις βασικές προτεραιότητες.

Διασφάλιση ενός συνεκτικού νομικού περιβάλλοντος για την ηλεκτρονική τιμολόγηση

Από την 1η Ιανουαρίου 2013, οι νέοι κανόνες ΦΠΑ για την ηλεκτρονική τιμολόγηση που προβλέπονται στην οδηγία του Συμβουλίου 2010/45/ΕΕ θα απαιτούν από τα κράτη μέλη να τηρούν την αρχή της ίσης μεταχείρισης μεταξύ των τιμολογίων σε χαρτί και των ηλεκτρονικών τιμολογίων. Δεν θα επιτρέπεται πλέον στα κράτη μέλη να προσθέτουν ειδικές υποχρεώσεις, όπως να απαιτούν τα ηλεκτρονικά τιμολόγια να βασίζονται σε προηγμένες ηλεκτρονικές υπογραφές ή σε ηλεκτρονική ανταλλαγή παραστατικών στοιχείων (EDI). Εντούτοις, αυτές οι τεχνολογικές δυνατότητες θα αποτελούν προαιρετικές επιλογές που θα μπορούν ακόμη να χρησιμοποιούνται, όπως και οι επιχειρηματικοί έλεγχοι, από επιχειρήσεις για να εξασφαλιστεί η «γνησιότητα της προέλευσης» και η «ακεραιότητα του περιεχομένου» των ηλεκτρονικών τιμολογίων.

Τυχόν διαφορές στην ερμηνεία και τη μεταγενέστερη μεταφορά των κανόνων από τα κράτη μέλη που μπορούσαν να προκαλέσουν πρακτικές δυσχέρειες για τη χρήση των ηλεκτρονικών τιμολογίων. Αυτό θα μπορούσε να αυξήσει τις επιβαρύνσεις και το κόστος συμμόρφωσης για τις επιχειρήσεις, με αποτέλεσμα να περιοριστεί η υιοθέτηση της ηλεκτρονικής τιμολόγησης. Συνεπώς, η Επιτροπή θα έχει στενή συνεργασία με τα κράτη μέλη για να εξασφαλιστεί ότι οι νέοι κανόνες ηλεκτρονικής τιμολόγησης γίνονται κατανοητοί με τον ίδιο τρόπο από όλους τους φορείς ώστε να επιτευχθεί μια συνεκτική και συνεπής μεταφορά της οδηγίας 2010/45/ΕΕ στις εθνικές νομοθεσίες.

Ενέργειες:

1.1 Για να εξασφαλιστεί η συνεκτική και έγκαιρη μεταφορά της νέας οδηγίας ΦΠΑ στις εθνικές νομοθεσίες, η Επιτροπή θα οργανώσει σεμινάριο Fiscalis[19], με τη συμμετοχή των φορολογικών διοικήσεων όλων των κρατών μελών τον Φεβρουάριο του 2011. Στη συνέχεια, η Επιτροπή θα αξιολογήσει την ανάγκη περαιτέρω καθοδήγησης προς τα κράτη μέλη και τις επιχειρήσεις.

1.2 Για να προετοιμαστεί η εφαρμογή της αρχής της ίσης μεταχείρισης που προβλέπεται στη νέα οδηγία ΦΠΑ, τα κράτη μέλη καλούνται να επιτρέπουν την αποστολή και τη διάθεση των τιμολογίων με «ηλεκτρονικά μέσα με άλλες μεθόδους» όπως προβλέπεται στο άρθρο 233 της σημερινής οδηγίας ΦΠΑ (2006/112/ΕΚ).

1.3 Εξωτερική μελέτη για λογαριασμό της Επιτροπής εξετάζει εναλλακτικές μεθόδους είσπραξης του ΦΠΑ, περιλαμβανομένου του ρόλου της ηλεκτρονικής τιμολόγησης. Η Επιτροπή θα παρουσιάσει τα πορίσματα αυτά και θα τα δημοσιεύσει πριν τα τέλη του 2010 σε Πράσινη Βίβλο για το μέλλον του ΦΠΑ για την διεξαγωγή συζήτησης σε θέματα όπως ο τρόπος με τον οποίο οι νέες εξελίξεις στις τεχνολογίες ΤΠ θα μπορούσαν να διευκολύνουν την είσπραξη του ΦΠΑ.

1.4 Η Επιτροπή θα προτείνει το 2011 αναθεώρηση της οδηγίας (1999/93/ΕΚ) για τις ηλεκτρονικές υπογραφές με στόχο να δημιουργηθεί ένα νομικό πλαίσιο για τη διασυνοριακή αναγνώριση και διαλειτουργικότητα των συστημάτων ασφαλούς ηλεκτρονικής επαλήθευσης ταυτότητας.

Επίτευξη μαζικής υιοθέτησης από την αγορά φθάνοντας έως τις μικρομεσαίες επιχειρήσεις

Ο στόχος της προώθησης της υιοθέτησης της ηλεκτρονικής τιμολόγησης στην ΕΕ δεν μπορεί να επιτευχθεί χωρίς τις ΜΜΕ που αντιπροσωπεύουν πάνω από το 99 % των ευρωπαϊκών επιχειρήσεων. Ενώ πολλές μεγάλες επιχειρήσεις χρησιμοποιούν ήδη ηλεκτρονικά τιμολόγια, το επίπεδο υιοθέτησης από τις ΜΜΕ εξακολουθεί να είναι σχετικά χαμηλό. Βάσει του νόμου για τις μικρές επιχειρήσεις[20] , η ΕΕ ανέλαβε τη δέσμευση να εφαρμόζει την αρχή «προτεραιότητα στις μικρές επιχειρήσεις», δηλαδή να εστιάζεται στις ανάγκες των ΜΜΕ. Αυτό θα ισχύει επίσης και για την αγορά ηλεκτρονικής τιμολόγησης, η οποία θα πρέπει να προσφέρει στις ΜΜΕ λύσεις απλές, φθηνές, αξιόπιστες και σύμφωνες με τις υποχρεώσεις ΦΠΑ.

Οι μικρές επιχειρήσεις εργάζονται με πολλούς διαφορετικούς εμπορικούς εταίρους (μεγάλες επιχειρήσεις, καταναλωτές, δημόσιες αρχές, άλλες ΜΜΕ) οι οποίοι μπορεί να ζητούν από αυτές να κάνουν χρήση της ηλεκτρονικής τιμολόγησης σύμφωνα με διάφορες τεχνικές λύσεις. Η ανάπτυξη διαλειτουργικών διαδικασιών και προτύπων μέσω των αλυσίδων χρηματοτεχνικής μέριμνας, περιλαμβανομένης της ηλεκτρονικής τιμολόγησης, θα διευκολύνει τη μαζική υιοθέτηση από τις ΜΜΕ. Για να αυξηθεί η συμμετοχή των ΜΜΕ στις αλυσίδες ψηφιακής χρηματοτεχνικής μέριμνας, η Επιτροπή υποστηρίζει τις δράσεις επίδειξης σε μεγάλη κλίμακα στους τομείς της βιομηχανίας και των υπηρεσιών (μόδα, οχήματα, μεταφορές και υλικοτεχνική υποστήριξη). Τα σχέδια αυτά αποσκοπούν στη βελτίωση των συναλλαγών των επιχειρήσεων και συμβάλλουν στην αύξηση της ικανότητας καινοτομίας και ανταγωνιστικότητας των επιχειρήσεων.

Συνεπώς, σημασία δεν έχει μόνο οι μικρές επιχειρήσεις να προετοιμαστούν εσωτερικά (από άποψη γνώσεων και υποδομών) για τη μετάβαση αυτή, αλλά και εξωτερικά, οι φορείς παροχής υπηρεσιών ηλεκτρονικής τιμολόγησης να αναπτύξουν υπηρεσίες και λύσεις που απαιτούν χαμηλές επενδύσεις σε υποδομές και δεξιότητες, ώστε η ηλεκτρονική τιμολόγηση να επιτρέπει στις ΜΜΕ να βελτιώσουν την αποτελεσματικότητά τους και να πραγματοποιήσουν εξοικονόμηση λειτουργικών εξόδων.

Η Επιτροπή θεωρεί ότι οι ακόλουθες ενέργειες θα βοηθήσουν τις ΜΜΕ να αξιοποιήσουν πλήρως τα οφέλη της απεξάρτησης της τιμολόγησης από το χαρτί.

Ενέργειες:

2.1 Η Επιτροπή θα αξιολογήσει διεξοδικά τις επιπτώσεις όλων των μελλοντικών τεχνικών και νομικών απαιτήσεων της ηλεκτρονικής τιμολόγησης για τις ΜΜΕ με την εφαρμογή της αρχής «προτεραιότητα στις μικρές επιχειρήσεις» και της «δοκιμής ΜΜΕ» και αναμένει ότι τα κράτη μέλη και οι οργανισμοί τυποποίησης θα πράξουν το ίδιο.

2.2 Η Επιτροπή θα οργανώσει και θα συμμετάσχει σε δραστηριότητες ευαισθητοποίησης για την ενημέρωση των ΜΜΕ σχετικά με τις δυνατότητες που προσφέρει η ηλεκτρονική τιμολόγηση. Θα εξερευνηθούν οι συνέργειες με υφιστάμενες δραστηριότητες προβολής (π.χ. την «Ευρωπαϊκή εβδομάδα για τις ΜΜΕ», την «Εβδομάδα ηλεκτρονικών δεξιοτήτων») και δίκτυα (π.χ. το «Ευρωπαϊκό δίκτυο στήριξης του ηλεκτρονικού επιχειρείν», το «Ευρωπαϊκό δίκτυο επιχειρήσεων»).

2.3 Η Επιτροπή θα συνεχίσει και θα επεκτείνει πρωτοβουλίες που προωθούν τη συμμετοχή των ΜΜΕ στις αλυσίδες ψηφιακής χρηματοτεχνικής μέριμνας. Το 2011, θα ξεκινήσουν δύο νέες ενέργειες στο πλαίσιο του προγράμματος ανταγωνιστικότητας και καινοτομίας (CIP).

Προώθηση ενός περιβάλλοντος που εξασφαλίζει τη μέγιστη εμβέλεια

Έχει ζωτική σημασία να δημιουργηθεί ένα περιβάλλον που επιτρέπει στον μέγιστο αριθμό συναλλασσομένων μερών να ανταλλάσσουν τιμολόγια για να εξασφαλιστεί η μαζική υιοθέτηση της ηλεκτρονικής τιμολόγησης. Ενώ οι ενέργειες που έχουν ήδη ξεκινήσει θα βελτιώσουν τη διαλειτουργικότητα των ηλεκτρονικών τιμολογίων, η Επιτροπή πιστεύει ότι υπάρχει ανάγκη για περαιτέρω ενέργειες σε οργανωτικό και τεχνικό επίπεδο[21]. Αναμένεται σημαντική πρόοδος όσον αφορά αυτές τις συστάσεις πριν την προθεσμία για τη μεταφορά της οδηγίας ΦΠΑ (1η Ιανουαρίου 2013).

Πρώτον, θα πρέπει να καθοριστούν σαφείς ρόλοι και αρμοδιότητες για τα συναλλασσόμενα μέρη και τους παρόχους υπηρεσιών όσον αφορά τη διαλειτουργικότητα σε οργανωτικό επίπεδο και να υιοθετηθούν από τους συμμετέχοντες στην αγορά μέσω ενός κώδικα δεοντολογίας Επιπλέον, η υιοθέτηση και χρήση ευρέως αναγνωρισμένων και χωρίς ασάφειες κωδικών αναγνώρισης και/ή διευθύνσεων συναλλασσομένων μερών και παρόχων υπηρεσιών θα διευκόλυνε την επεξεργασία των ηλεκτρονικών τιμολογίων.

Επιπλέον, για να διασφαλιστεί ότι τα υποδείγματα ηλεκτρονικής τιμολόγησης μπορούν να συνδεθούν μεταξύ τους, θα πρέπει να επιτευχθεί σύγκλιση απόψεων μεταξύ των συναλλασσομένων μερών και των παρόχων υπηρεσιών σε θέματα όπως η διαχείριση του κινδύνου, η διευθυνσιοδότηση και δρομολόγηση, οι συμφωνίες περιαγωγής, τα πρότυπα, οι ροές επικοινωνίας και οι απαιτήσεις ασφάλειας.

Απαιτούνται οι ακόλουθες ενέργειες για να διασφαλιστεί ότι συν τω χρόνω, τα συναλλασσόμενα μέρη θα μπορούν να διασυνδεθούν και να δημιουργήσουν ένα δίκτυο σε επίπεδο ΕΕ, ή και σε ακόμη μεγαλύτερη κλίμακα, που θα επιτρέπει τη μαζική υιοθέτηση της ηλεκτρονικής τιμολόγησης .

Ενέργειες:

3.1 Μέχρι τα τέλη του 2011, η CEN θα πρέπει να αναπτύξει ένα κώδικα δεοντολογίας λαμβάνοντας υπόψη τις εργασίες της ομάδας εμπειρογνωμόνων για την ηλεκτρονική τιμολόγηση. Αυτός ο κώδικας, που πρέπει να εγκριθεί από τα συναλλασσόμενα μέρη, τους παρόχους υπηρεσιών και τις δημόσιες αρχές, θα πρέπει να περιλαμβάνει συνεκτική ορολογία και ορισμό των ρόλων και των αρμοδιοτήτων των συγκεκριμένων φορέων που συμμετέχουν στη διαδικασία ηλεκτρονικής τιμολόγησης.

3.2 Μέχρι τα τέλη του 2011, η CEN θα πρέπει να αναλύσει την ανάγκη και να προτείνει ενέργειες για την υιοθέτησης διαλειτουργικών διαδικασιών διευθυνσιοδότησης και δρομολόγησης από τους συμμετέχοντες στον τομέα της ηλεκτρονικής τιμολόγησης.

Προώθηση ενός τυποποιημένου μοντέλου πληροφοριακών στοιχείων για τα ηλεκτρονικά τιμολόγια

Μια από τις κυριότερες προκλήσεις για την ανάπτυξη της ηλεκτρονικής τιμολόγησης είναι να οριστεί ένα μοναδικό και σαφές υπόδειγμα σημασιολογικών δεδομένων στο οποίο θα περιγράφονται τα πληροφοριακά στοιχεία που απαιτούνται για τα ηλεκτρονικά τιμολόγια. Ένα κοινό υπόδειγμα πληροφοριακών στοιχείων θα διευκολύνει τη σημασιολογική διαλειτουργικότητα και θα εξασφαλίσει τεχνολογική ουδετερότητα. Όπως προβλέπεται στις συστάσεις της ομάδας εμπειρογνωμόνων, «το διεπαγγελματικό τιμολόγιο UN/CEFACT (CII) v.2 θα πρέπει να υιοθετηθεί ως κοινό υπόδειγμα αναφοράς των σημασιολογικών δεδομένων στο οποίο θα πρέπει να στηριχθούν οι μελλοντικές τυποποιημένες λύσεις για το περιεχόμενο του ηλεκτρονικού τιμολογίου». Θα πρέπει να αποφασιστεί από την αγορά ο τρόπος με τον οποίο αυτό το υπόδειγμα πληροφοριακών στοιχείων θα προσαρμοστεί αργότερα για να ανταποκρίνεται στις συγκεκριμένες ανάγκες των επιχειρήσεων. Όλοι οι φορείς της αγοράς τόσο από τον ιδιωτικό όσο και από τον δημόσιο τομέα παροτρύνονται να αναπτύξουν και να εφαρμόσουν λύσεις, ή να ευθυγραμμίσουν σχετικά τις απόψεις τους, οι οποίες είναι σύμφωνες με το υπόδειγμα πληροφοριακών στοιχείων CII v.2.

Επιπλέον, η εφαρμογή στην πράξη αυτού του υποδείγματος πληροφοριακών στοιχείων θα πρέπει να υποστηριχθεί από διεθνείς οργανισμούς προτύπων για να εξασφαλιστεί δυνατότητα πρόσβασης και σταθερότητα από άποψη διακυβέρνησης, διατήρησης και ποιότητας. Στην Ευρώπη, η CEN, μέσω των τεχνικών επιτροπών και των εργαστηρίων της, θα πρέπει να ενεργεί ως φορέας διευκόλυνσης για την προώθηση της εφαρμογής των σχετικών προτύπων και την υποστήριξη των κατευθυντήριων γραμμών εφαρμογής, και να διασφαλίζει ότι οι διεθνείς φορείς προτύπων στηρίζουν τις ευρωπαϊκές απαιτήσεις. Ωστόσο, βραχυπρόθεσμα, η σύγκλιση προς ένα ενιαίο πρότυπο δεν θα πρέπει να εμποδίζει τη χρησιμοποίηση των υφιστάμενων λύσεων ηλεκτρονικής τιμολόγησης, με την προϋπόθεση ότι είναι σύμφωνες ή συγκλίνουν προς την κατεύθυνση των απαιτήσεων του κοινού υποδείγματος πληροφοριακών στοιχείων του ηλεκτρονικού τιμολογίου.

Ενέργειες:

4.1 Το 2011, η CEN θα διατυπώσει κατευθυντήριες γραμμές εφαρμογής για το υπόδειγμα πληροφοριακών στοιχείων CII v.2. Αυτές οι κατευθυντήριες γραμμές θα πρέπει να στηρίζονται στα βασικά πληροφοριακά στοιχεία του τιμολογίου που προτάθηκαν από την ομάδα εμπειρογνωμόνων για την ηλεκτρονική τιμολόγηση και να λαμβάνουν υπόψη το πρότυπο ISO 20022 για το μήνυμα τιμολογίου, τις εργασίες της CEN για την ηλεκτρονική τιμολόγηση, τα εργαστήρια BII και EBES, και άλλες πρωτοβουλίες όπως το σχέδιο PEPPOL.Ανάλογα με τη ζήτηση της αγοράς, θα πρέπει να εξεταστεί η ανάπτυξη περαιτέρω κατευθυντήριων γραμμών και για άλλους τομείς/επιχειρηματικές διαδικασίες.

4.2 Η CEN θα συνεργαστεί με διεθνείς οργανισμούς προτύπων, όπως η UN/CEFACT και η ISO, και να κοινοποιήσουν τις συγκεκριμένες απαιτήσεις που υπάρχουν για την περαιτέρω ανάπτυξη του μοντέλου πληροφοριακών στοιχείων CII.

4.3 Η UN/CEFACT καλείται να συνεχίσει την ταχεία εξέλιξη των μηνυμάτων ηλεκτρονικού επιχειρείν, που συμπληρώνουν το ηλεκτρονικό τιμολόγιο και βελτιώνουν την ικανότητα επιχειρήσεων, εμπορικών οργανώσεων και διοικήσεων να ανταλλάσσουν αποτελεσματικά προϊόντα και συναφείς υπηρεσίες.

Οργάνωση της εφαρμογής της ηλεκτρονικής τιμολόγησης εντός της ΕΕ

Απαιτούνται συντονισμένες ενέργειες τόσο σε εθνικό όσο και σε ευρωπαϊκό επίπεδο για να στηριχθεί η εφαρμογή της ηλεκτρονικής τιμολόγησης. Αυτό θα δώσει ώθηση για συμβατές εθνικές λύσεις με σκοπό τη βελτίωση της λειτουργίας της εσωτερικής αγοράς καθιστώντας τις διασυνοριακές συναλλαγές αποτελεσματικότερες και λιγότερο επαχθείς για καταναλωτές, επιχειρήσεις και δημόσιες αρχές.

Η προώθηση της ηλεκτρονικής τιμολόγησης σε εθνικό επίπεδο

Τα κράτη μέλη είναι σε θέση καλύτερα από οποιονδήποτε να προωθήσουν, να αναπτύξουν και να διευκολύνουν τη χρήση των ηλεκτρονικών τιμολογίων. Θα πρέπει να διασφαλίσουν ότι οι εθνικές πρακτικές που εφαρμόζουν όσον αφορά το εμπόριο, την φορολογία και τις δημόσιες συμβάσεις προμηθειών, συμβάλλουν στην ανάπτυξη ενός περιβάλλοντος ηλεκτρονικής τιμολόγησης που καλύπτει το σύνολο της ΕΕ.

Ενέργειες:

5.1 Τα κράτη μέλη θα πρέπει να αναπτύξουν μια στρατηγική για την προώθηση της ηλεκτρονικής τιμολόγησης σε εθνικό επίπεδο. Η στρατηγική αυτή θα πρέπει να έχει ως στόχο:

- την προβολή των πλεονεκτημάτων της χρήσης της ηλεκτρονικής τιμολόγησης, ιδίως από τις ΜΜΕ

- τον συντονισμό σε εθνικό επίπεδο των υφιστάμενων και μελλοντικών πρωτοβουλιών για την υιοθέτηση της ηλεκτρονικής τιμολόγησης, περιλαμβανομένων των νομικών πτυχών, και των πτυχών τυποποίησης και διαλειτουργικότητας με ευρωπαϊκή διάσταση

- την παρακολούθηση και τον καθορισμό στόχων για το επίπεδο υιοθέτησης της ηλεκτρονικής τιμολόγησης.

5.2 Για την ενίσχυση της υλοποίησης αυτών των στόχων, τα κράτη μέλη θα πρέπει να συγκροτήσουν πολυμερή φόρουμ ηλεκτρονικής τιμολόγησης και να ενημερώσουν την Επιτροπή σχετικά με την συγκρότησή τους μέχρι τον Ιούνιο του 2011. Τα εθνικά φόρουμ θα πρέπει να διασφαλίσουν μια ισόρροπη εκπροσώπηση των ενδιαφερομένων μερών, με επαρκή συμμετοχή των δημοσίων αρχών και των υπηρεσιών ηλεκτρονικής τιμολόγησης, καθώς και των καταναλωτών, των ΜΜΕ και των μεγάλων επιχειρήσεων.

Προώθηση της ηλεκτρονικής τιμολόγησης σε ευρωπαϊκό επίπεδο

Οι ενέργειες των κρατών μελών σε ευρωπαϊκό επίπεδο θα πρέπει να συντονίζονται προκειμένου να εξασφαλιστεί ότι τα ηλεκτρονικά τιμολόγια μπορούν να ανταλλάσσονται ελεύθερα εντός της ΕΕ. Ιδιαίτερη προσοχή πρέπει να παρέχεται στη διευκόλυνση των διασυνοριακών συναλλαγών, ιδίως για τις ΜΜΕ.

Ενέργειες:

6.1 Η Επιτροπή πρέπει να συγκροτήσει για μια περίοδο τριών ετών ένα ευρωπαϊκό πολυμερές φόρουμ για την ηλεκτρονική τιμολόγηση, το οποίο θα καλείται στο εξής «το ευρωπαϊκό φόρουμ ηλεκτρονικής τιμολόγησης», και θα απαρτίζεται από αντιπροσώπους των εθνικών φόρουμ και εκπροσώπους των σχετικών ευρωπαϊκών ενώσεων από το χώρο των χρηστών, της CEN, της Ευρωπαϊκής Κεντρικής Τράπεζας (ΕΚΤ) και της ομάδας εργασίας του άρθρου 29 για την προστασία των δεδομένων[22].Τα κυριότερα καθήκοντα του ευρωπαϊκού φόρουμ ηλεκτρονικής τιμολόγησης θα είναι να επικουρεί την Επιτροπή στους ακόλουθους τομείς:

- παρακολούθηση της ανάπτυξης της αγοράς ηλεκτρονικής τιμολόγησης και του επιπέδου υιοθέτησης της ηλεκτρονικής τιμολόγησης στους τομείς της βιομηχανίας και των υπηρεσιών στα διάφορα κράτη μέλη

- προώθηση της ανταλλαγής εμπειριών και ορθών πρακτικών που διευκολύνουν την εξεύρεση διαλειτουργικών λύσεων ηλεκτρονικής τιμολόγησης

- επισήμανση προβλημάτων ιδίως όσον αφορά τις διασυνοριακές συναλλαγές και πρόταση κατάλληλων λύσεων

- στήριξη και παρακολούθηση των εργασιών που θα οδηγήσουν στην υιοθέτηση ενός υποδείγματος τυποποιημένων πληροφοριακών στοιχείων για την ηλεκτρονική τιμολόγηση

6.2 Η Επιτροπή και όλα τα άλλα θεσμικά όργανα της ΕΕ θα πρέπει να δίνουν το παράδειγμα με την εφαρμογή ηλεκτρονικής τιμολόγησης στο πλαίσιο της ανάθεσης των δικών τους δημόσιων συμβάσεων προμηθειών. Ειδικότερα η Επιτροπή θα επιδιώξει την εφαρμογή του σχεδίου e-Prior.

6.3 Το 2011, η Επιτροπή θα εργαστεί προς την κατεύθυνση της καλύτερης στατιστικής παρακολούθησης της υιοθέτησης της ηλεκτρονικής τιμολόγησης.

Συμπέρασμα

Η μαζική υιοθέτηση της ηλεκτρονικής τιμολόγησης αναμένεται να προσφέρει οφέλη στην ΕΕ ως σύνολο και να συμβάλει στη βελτίωση της αποτελεσματικότητάς της. Εκτός της ΕΕ, η διείσδυση αγοράς της ηλεκτρονικής τιμολόγησης παρουσιάζει αισθητή αύξηση και έχει ζωτική σημασία η ΕΕ να μην παρουσιάζει υστέρηση σε σχέση με αυτές τις εξελίξεις.

Τα κράτη μέλη και τα ενδιαφερόμενα μέρη καλούνται να εγκρίνουν τις προτεινόμενες βασικές προτεραιότητες και βασικές ενέργειες για να επιτύχουν τον στόχο της μαζικής υιοθέτησης της ηλεκτρονικής τιμολόγησης. Η Επιτροπή θα παρακολουθεί από κοντά όλες τις ενέργειες και την υιοθέτηση της ηλεκτρονικής τιμολόγησης και στα τέλη του 2013, θα παρουσιάσει έκθεση προόδου στο Συμβούλιο και το Ευρωπαϊκό Κοινοβούλιο. Στην περίπτωση που η έκθεση δεν δείξει ικανοποιητική πρόοδο όσον αφορά την υιοθέτηση της ηλεκτρονικής τιμολόγησης και τον υφιστάμενο κατακερματισμό, θα αναληφθούν περαιτέρω ενέργειες και θα διατυπωθούν άλλες συστάσεις με σκοπό να αντιμετωπιστούν τα θέματα εκείνα που αποτελούν εμπόδιο στη μαζική υιοθέτηση της ηλεκτρονικής τιμολόγησης.

Η ανάπτυξη της ηλεκτρονικής τιμολόγησης με τη συγκρότηση διαρθρώσεων διακυβέρνησης όπως τα εθνικά φόρουμ και το ευρωπαϊκό πολυμερές φόρουμ, αναμένεται να συμβάλουν στην υιοθέτηση μιας συνεκτικής προσέγγισης της ΕΕ για την ηλεκτρονική τιμολόγηση και να διευκολύνουν τη δημιουργία ενός διαλειτουργικού πανευρωπαϊκού περιβάλλοντος ηλεκτρονικής τιμολόγησης.

[1] COM(2010) 2020, http://ec.europa.eu/eu2020/index_en.htm.

[2] COM(2010) 245,http://eur-lex.europa.eu/LexUriServ/LexUriServ.do?uri=COM: 2010:0245:FIN:EN:PDF.

[3] Επιχειρήσεις που αποστέλλουν και/ή δέχονται ηλεκτρονικά τιμολόγια· Eurostat, 2009.

[4] E-invoicing – E-billing in Europe , Billentis, 2009.

[5] SEPA potential benefits at stake (SEPA: τα πιθανά οφέλη που διακυβεύονται), Capgemini ,http://ec.europa.eu/internal_market/payments/docs/sepa/sepa-capgemini_study-final_report_en.pdf.

[6] COM(2009) 15,http://eur-lex.europa.eu/LexUriServ/LexUriServ.do?uri=COM:2009:0015:FIN:EN:PDF.

[7] Πρόκειται για μια παρέκταση που βασίζεται σε μελέτη του τμήματος περιβαλλοντικών στρατηγικών έρευνας του βασιλικού ινστιτούτου τεχνολογίας της Σουηδίας, στην οποία εκτιμάται ότι το συνολικό αποτέλεσμα της αντικατάστασης του χαρτιού με ηλεκτρονικά τιμολόγια θα οδηγούσε σε ετήσια μείωση των εκπομπών άνθρακα που αντιστοιχεί από 39°000 σε 41°000 τόνους ισοδύναμου CO2 ετησίως.

[8] Τελική έκθεση της ομάδας εμπειρογνωμόνων για την ηλεκτρονική τιμολόγηση http://ec.europa.eu/internal_market/consultations/docs/2009/e-invoicing/report_en.pdf.

[9] Περίληψη των απαντήσεων που δόθηκαν στο πλαίσιο της δημόσιας διαβούλευσηςhttp://ec.europa.eu/enterprise/newsroom/cf/document.cfm?action=display&doc_id=5814&userservice_id=1&request.id=0.

[10] http://ec.europa.eu/enterprise/sectors/ict/e-invoicing/benefits/conference_electronic_invoicing_en.htm

[11] Επιχειρήσεις που αποστέλλουν και/ή δέχονται ηλεκτρονικά τιμολόγια , Eurostat, 2009,http://epp.eurostat.ec.europa.eu/tgm/graph.do?tab=graph&plugin=0&language=en&pcode=tin00114.

[12] Πρωτοβουλίες αναλήφθηκαν στη Δανία, τη Φινλανδία, την Ιταλία, την Ισπανία, τη Σουηδία, για να καταστεί η ηλεκτρονική τιμολόγηση υποχρεωτική για τις δημόσιες αρχές μέσα σε συγκεκριμένα χρονικά πλαίσια. Τελική έκθεση της ομάδας εμπειρογνωμόνων για την ηλεκτρονική τιμολόγηση , 2009, σ. 15-16, http://ec.europa.eu/internal_market/consultations/docs/2009/e-invoicing/report_en.pdf.

[13] Περαιτέρω πληροφορίες για την πρωτοβουλία στη διεύθυνση www.peppol.eu.

[14] http://ec.europa.eu/internal_market/payments/sepa/index_en.htm

[15] Οδηγία 2010/45/ΕΕ,http://eur-lex.europa.eu/LexUriServ/LexUriServ.do?uri=OJ:L:2010:189:0001:0008:EN:PDF.

[16] Οδηγία 1999/93/ΕΕ,http://eur-lex.europa.eu/LexUriServ/LexUriServ.do?uri=OJ:L:2000:013:0012:0020:EN:PDF.

[17] Σύσταση της Επιτροπής 1994/820/ΕΚ,http://eur-lex.europa.eu/LexUriServ/LexUriServ.do?uri=CELEX:31994H0820:EN:HTML.

[18] Στο πλαίσιο του εργαστηρίου της CEN για την ηλεκτρονική τιμολόγηση δημιουργήθηκε η πύλη ηλεκτρονικής τιμολόγησης (http://www.e-invoice-gateway.net), μια ανεξάρτητη πύλη που παρέχει καθοδήγηση και πληροφορίες για την ηλεκτρονική τιμολόγηση στις διάφορες χώρες.

[19] Το Fiscalis 2013 είναι πρόγραμμα συνεργασίας της ΕΕ που επιτρέπει στις εθνικές φορολογικές διοικήσεις να δημιουργούν και να ανταλλάσσουν πληροφορίες και εξειδικευμένες γνώσεις· για περισσότερες πληροφορίες:http://ec.europa.eu/taxation_customs/taxation/tax_cooperation/fiscalis_programme/fiscalis2013/index_en.htm.

[20] COM(2008) 394,http://eur-lex.europa.eu/LexUriServ/LexUriServ.do?uri=COM:2008:0394:FIN:EN:PDF.

[21] Όπως προβλέπεται στο προσεχές ευρωπαϊκό πλαίσιο διαλειτουργικότητας (EIF) για τις δημόσιες υπηρεσίες, διακρίνονται τέσσερα επίπεδα διαλειτουργικότητας: νομικό, οργανωτικό, σημασιολογικό και τεχνικό.

[22] Οδηγία 95/46/ΕΚ, ΕΕ L 281 της 23.11.1995, σ. 31–50.